***An tEarrach Thiar***

***Cad é príomhthéama an dáin, dar leat? Léirigh mar a fhorbraíonn an file an téama sin***

Scríobh Máirtín Ó Direáin an dán seo. Rugadh agus tógadh é ar oileán Árann ach bhí air an áit a fhágáil nuair a bhí sé ocht mbliana déag d’aois. Scríobh sé a lán dánta faoin ngrá a bhí aige dá áit dúchais agus faoin gcumha a bhraith sé ina dhiaidh. Sin atá mar phríomhthéama an dáin seo freisin.

Tugann Ó Direáin léiriú éifeachtach dúinn ar shaol an oileáin i ngach véarsa. Tá siad cosúil le cártaí poist ag mealladh an léitheoir le háilleacht na háite. Sa chéad véarsa feicimid fear ag obair sna páirceanna. Lá breá earraigh atá ann agus tá an áit go deas síochánta. Níl aon rud le cloisteáil ach an fear ag glanadh na spáide.

 *Fear ag glanadh cré / de ghimseán spáide /Sa gciúnas shéimh/ i mbrothall lae*

Tá rithim rialta sna línte gearra anseo atá cosúil le rithim na hoibre. Is fuaim álainn suaimhneach é agus tá bród agus meas an Díreánaigh do shaol an oileáin soiléir anseo.

Sa dara véarsa tá pictiúr eile againn den obair ar an oileán. Bhí fear ag obair ar an trá ag bailiú feamainne do na páirceanna. Cuireann sé an fheamainn i gciseán ar a dhroim:

*Fear ag caitheamh / Cliabh dhá dhroim*

Tugann sé pictiúr dúinn den trá clochach atá coitianta in Árainn. Déanann sé cur síos ar an bhfeamainn dhearg ar na clocha bána:

*Is an fheamainn dhearg / Ag lonrú / I dtaitneamh gréine / Ar dhuirling bháin*

Is radharc álainn geal é. Baineann Ó Direáin feidhm éifeachtach as na dathanna anseo chun sásamh na ndaoine ar an oileán a léiriú. Dath deas teolaí é an fheamainn dhearg ag lonrú faoin ngrian ar na clocha geala bána. *Niamhrach an radharc* atá ann gan dabht.

Tugann Ó Direáin cur síos ar an dlúthbhaint idir muintir Árann agus an fharraige i véarsa a trí agus a ceathair. Feicimid na mná ag bailiú na sligéisc ag lag trá. Is íomhá álainn é leis na scáilí san uisce. Cuireann sé go mór leis an atmaisféar suaimhneach. Baineann an Díreánach feidhm éifeachtach as na gutaí fada anseo freisin chun cur leis an suaimhneas. Cruthaíonn sé atmaisféar mall:

*Mná i locháin / in íochtar diaidh-thrá*

Níl deifir nó brú ar na mná. Tá siad ag obair leo go réidh sásúil.

Sa véarsa deireanach baineann sé feidhm as fuaimeanna agus dathanna arís chun an téama a fhorbairt. Cruthaíonn sé pictiúr álainn de na hiascairí ag teacht abhaile ag deireadh an lae le bád lán le héisc. Tá an ghrian ag dul faoi agus tá dath órga ar an bhfarraige. Is meafar é den saol órga ag na hoileánaigh. Tá fuaim síochánta na maidí rámha le cloisteáil. Tá gach rud ag teacht chun deiridh tar éis lá maith oibre:

 *Toll-bhuillí fanna / ag maidí rámha / ... ar ór-mhuir mhall / i ndeireadh lae*

Tá grá an fhile don oileán soiléir i ngach véarsa mar sin, leis na híomhánna áille agus na fuaimeanna suaimhneacha a úsáideann sé. Baineann sé feidhm éifeachtach as an athrá ag deireadh gach véarsa den líne *san earrach thiar* chun é seo a threisiú. Níl aon dabht fágtha ag an léitheoir cén áit atá i gceist aige.